section_heading: 15 minuta za Nadu Lang, 2000., multimedijska instalacija
paragraph_text: Multimedijska instalacija 15 minuta za Nadu Lang iz 2000. još je jedna zanimljiva poveznica između Faktora i Langa. Naime, Nada Lang, pokojnica čija se videosnimka nadgrobnog spomenika s portretom vidi na monitoru, Langova je prezimenjakinja. Također važnu ulogu igra i godina njezina rođenja i smrti: 1921. godina kad Lang snima Umornu smrt i 1937. godina kada snima Samo jednom se živi. Faktor izmjenjuje statične kadrove, gdje se pokojničin portret vidi frontalno, s onima na kojima se vidi iz profila, te se čini kao da okreće glavu udesno i pogledava prema nečemu što nama nije vidljivo. Takav pokret podsjeća na pokret glave protagonista kojeg poziva Smrt u jednoj sceni Langove Umorne smrti, kojeg Faktor koristi u performansu Johnny, wenn du Geburstag hast iz 1999. godine.